הוועדה לענייני ביקורת המדינה, כנסת 17, פרוטוקול מספר 37, 2006-12-13 15:00

רוחמה אברהם-בלילא: שלום רב, אני מתכבדת לפתוח את הישיבה.

רוחמה אברהם-בלילא: הוועדה הנוכחית היא אחת הוועדות החשובות בכנסת, וכמי שמכירה וראתה את תקופת פועלה של חברת הכנסת טרטמן בוועדה הזאת, היא הביאה את הוועדה לרמות גבוהות, וישר כוח על עבודתך.

רוחמה אברהם-בלילא: יחד עם זאת, יש לנו מבקר עם היד על הדופק, אנו מקבלים בברכה כל ביקורת שנעשית ומתפקידנו להפנים ולהטמיע את הביקורת כדי שכל מוסדות השלטון באשר הם יפעלו בדרך הנכונה, אם כי טוב אתה עושה, משום שלעתים אנו כנבחרי הציבור, לא בכל מקום כללי המסגרת ברורים, ומשבאה ביקורת עלינו להפנים אותה ולקבוע כללי מסגרת כדי שכולנו נוכל לפעול בדרך הראויה והנכונה, כי לעתים פעולה כזאת או אחרת, האפשרות לטעות היא כחוט השערה.

רוחמה אברהם-בלילא: ישר כוח על עבודתך המבורכת.

רוחמה אברהם-בלילא: כשמיניתי יושבי ראש, נהגתי שכל החברים יאמרו דברי ברכה, ולאחר שאעבור אל הסעיף בתקנון שמסמיך לבחור יושב ראש חדש, תסלחו לי, מפני שב-16:00 יש לי פגישה בתל אביב.

רוחמה אברהם-בלילא: מכיוון שהחלטנו שנעשה חילופים בתחילת דצמבר, סלחו לי.

רוחמה אברהם-בלילא: בהתאם להוראות סעיף 10(א) לתקנון הכנסת, ממליצה ועדת הכנסת בפני הוועדה לענייני ביקורת המדינה לבחור בחבר הכנסת זבולון אורלב לכהן כיושב-ראש הוועדה.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד?

רוחמה אברהם-בלילא: מי מתנגד?

רוחמה אברהם-בלילא: מי נמנע?

רוחמה אברהם-בלילא: נבחרת, אדוני היושב-ראש, פה אחד, אתה תסלח לי שאני עוזבת.

אסתרינה טרטמן: אני מבקשת להודות לך רוחמה על העשייה המבורכת שלך, תמשיכי בה.

רוחמה אברהם-בלילא: אני בטוחה שאת עוד תצליחי ותהיי יושבת ראש, אם לא למעלה מזה.

אסתרינה טרטמן: אדוני היושב ראש, בבקשה.

מיכה לינדנשטראוס: אדוני היושב-ראש, גברתי ממלאת מקום היושב-ראש וחברי כנסת נכבדים, אני מוכרח להודות שקשה לי להיפרד מאסתרינה טרטמן, שקשרתי עמה קשרי ידידות וקשרי עבודה שלדעתי, הם כמעט חסרי תקדים בעבודה המשותפת בין משרד מבקר המדינה לבין ממלאת מקום יושב- ראש הוועדה.

מיכה לינדנשטראוס: אסתרינה, אם מותר לי לקרוא לך בשם הפרטי, עבדנו יחד.

מיכה לינדנשטראוס: היו ויכוחים גם בינינו ולעתים אי-הסכמות – מעטות, אך היו.

מיכה לינדנשטראוס: את גילית במילוי תפקידך חוסר פניות מצד כל מיני גורמים שפנו אליך וניסו להשפיע בדברים שונים.

מיכה לינדנשטראוס: דרכך בעניין הזה היתה נטולת פניות.

מיכה לינדנשטראוס: זה אחד הדברים החשובים שאני יכול לציינם, כי אני יודע שעברת לפני כל ישיבה ימים לא קלים של ניסיונות של גורמים שונים להשפיע על כיווני ההחלטה של הוועדה, ובסופו של דבר היתה התייצבות מלאה לימינו של המבקר, אם הוא צדק בדרכו, ואני מקווה שברוב המקרים צדקנו.

מיכה לינדנשטראוס: אני רוצה לציין גם את העובדה שבתקופה שכיהנת כממלא מקום היושב-ראש היו בפנינו נושאים לא מעטים שהיו סוערים במיוחד, וידענו איך לטפל בהם נכון ובעיקר בלי משוא פנים.

מיכה לינדנשטראוס: אני מודה לך מקרב לב על החוויה הגדולה שהיתה לי לעבוד אתך ועם חברי הוועדה ולאחל לך דרך צלחה והמשך קשר גם עם הוועדה לענייני ביקורת המדינה.

אסתרינה טרטמן: ועם משרד המבקר.

מיכה לינדנשטראוס: ודאי.

מיכה לינדנשטראוס: אני מברך אותך בתפקידך החדש כיושב-ראש.

מיכה לינדנשטראוס: אני מקווה שיהיה שיתוף פעולה פורה מאוד עם משרד המבקר.

מיכה לינדנשטראוס: אנו עומדים לרשותך, והימים יגידו שנצעד קדימה ונביא את מדינת ישראל שתהיה יפה יותר, והיא כבר יפה, וגם טובה יותר.

מיכה לינדנשטראוס: בהצלחה.

אבשלום וילן: לצעוד קדימה זה ביטוי פוליטי היום.

אבשלום וילן: ..

זבולון אורלב: חברת הכנסת אסתרינה טרטמן.

אסתרינה טרטמן: חברים, כמו שהייתי רגילה לשבת ליד השולחן הזה כל דיון, אי-אפשר להזכיר את מי שהזכירו קודמיי, את מי שהיה אמור לשבת על הכיסא ולמסור את השרביט לחבר הכנסת אורלב, זה לא אני אלא חבר הכנסת יורי רפאל שטרן בן אסתר, ותרשו לי גם הפעם לאחל לו שוב שהקדוש ברוך הוא ישלח לו רפואה שלמה ושיחזור אלינו לעבודה פורייה ונמרצת כמו שהוא רק יודע לעשות.

אסתרינה טרטמן: אתמול הייתי אצלו בבית החולים.

אסתרינה טרטמן: פיזית הוא חלש מאוד, ולמרות הכל הוא מצא לשאול אותי שאלות ברחל בתך הקטנה על חקיקה כזאת או אחרת ועל הוועדה ומה קורה.

אסתרינה טרטמן: המעורבות שלו היא בלתי-נלאית, ואנו צריכים אותו פה.

אסתרינה טרטמן: רפואה שלמה ליורי.

חנה פריידין: אמן.

אסתרינה טרטמן: לא הייתי אפילו חברת הוועדה, הוסמכתי לוועדה כדי למלא את מקומו של יורי.

אסתרינה טרטמן: הגעתי לכאן בנסיבות לא נעימות, אך מצאתי לצד הלא טוב גם את הטוב.

אסתרינה טרטמן: כתבתי לך, זבולון, מכתב והעברתי העתק ממנו לחברי הוועדה.

אסתרינה טרטמן: מצאתי פה את הטוב בחברי הוועדה.

אסתרינה טרטמן: מצאתי את החברים, ופה לא הרגשנו קואליציה, אופוזיציה, סיעתיות.

אסתרינה טרטמן: הרגשנו ענייניות של טוהר המידות וניקיוטן כפיים, ועל כך אני מברכת.

אסתרינה טרטמן: זאת היתה חממת התנתקות מהתחושות הפוליטיות הפחות נוחות.

אסתרינה טרטמן: כאן אני מודה לחבריי, לחברי הכנסת שהם חברי הוועדה על שיתוף הפעולה והעשייה המבורכת, בלי משחקים פוליטיים, אלא עניינית לגמרי.

אסתרינה טרטמן: ברשות

אסתרינה טרטמן: כם, אני רוצה להעניק בשמו של יורי ובשמי למוסד המבקר – אסור מתנות, אבל העשייה שמשרד מבקר המדינה עושה בעינינו הוא עץ שמכה שורשים.

אסתרינה טרטמן: שותלים אותו נכון, ומשקים אותו היטב בוועדה ובעשייה, הוא מניב פירות עם ענפים ועלווה.

אסתרינה טרטמן: אם אנו מתעלמים מדוחות מבקר, העץ מת, הדוחות האלה מעלים אבק ולא קורה שום דבר טוב לעם ישראל ולמדינת ישראל.

אסתרינה טרטמן: חשבנו שהדמיה לעץ שתול על פלגי מים, עשייה מבורכת תודות לחברי הוועדה זה נכון, אז נטענו עץ למוסד המבקר - שאנו, משרד מבקר המדינה ועובדיו בראשות השופט בדימוס, מר מיכה לינדנשטראוס, לאות הערכה על העשייה המבורכת ושיתוף פעולה, מחבר הכנסת ד"ר יורי רפאל שטרן, יושב-ראש הוועדה, וממני, כממלאת מקומו.

אסתרינה טרטמן: בבקשה.

אסתרינה טרטמן: אני בטוחה שתמשיכו לעשות עשייה.

אסתרינה טרטמן: אני מאחלת לך הצלחה רבה, אני יכולה רק ללמוד ממך עם הניסיון והוותק הרבים שלך בעולם הזה, אך מברכת אותך להמשך הצלחה ועשייה מבורכת.

אסתרינה טרטמן: אני מאחלת לך הצלחה גם בשמו של יורי, הוא ביקש ממני במיוחד למסור ברכת הצלחה מיוחדת לזבולון.

אסתרינה טרטמן: אני רוצה לסיים בברכה מסכמת למוסד המבקר.

אסתרינה טרטמן: תמשיכו לעשות עבודתכם.

אסתרינה טרטמן: שאף מכשול או איום או לחץ תקשורתי - ימשיכו בדרכם, ואתם תמשיכו בדרככם בנאמנות, לאחל לך, זבולון, הרבה הצלחה, ולאחל לעם ישראל ולמדינת ישראל להיות הנשכרים הגדולים ביותר ממה שהוועדה הזאת מוציאה תחת ידיה.

אסתרינה טרטמן: תודה לכל חברי הוועדה והמשך הצלחה.

זבולון אורלב: תודה רבה לחברת הכנסת אסתרינה טרטמן ותודב על התקופה שבה היא מילאה את תפקידה כיושבת ראש.

זבולון אורלב: אף שלא עקבתי מקרוב ניכר היה שהיא מאוד פעילה ועושה מלאכתה נאמנה.

זבולון אורלב: גם אני רוצה להצטרף לאיחולי רפואה שלמה והחלמה מהירה לחברי, יורי שטרן.

זבולון אורלב: נכנסנו יחד לכנסת ה-15, היינו בכמה משלחות משותפות, הוא חבר כנסת מהטובים שיש.

זבולון אורלב: הוא נמצא בבית חולים, כולנו מתפללים ואני באופן קבוע בכל תפילותיי מוסיף תפילה לחולים וליורי רפאל בן אסתר.

זבולון אורלב: לא סוד שבתקופה האחרונה התעצמו מאוד הממצאים הקשים על מחדלים, כישלונות, שחיתויות, מינהל בלתי תקין, דברים שהם לא רק לא יפים אלא לעתים יורדים עד סיכון חיינו ואיכות חיינו.

זבולון אורלב: יש מי שרוצה להכות את השליח, לומר: מי שמביא את הבשורה, נחסל אתו את החשבונות וייפתרו הבעיות.

זבולון אורלב: השליח במקרה הזה הוא המבקר והביקורת, ומכים את השליח במקום להסיק את המסקנות הנכונות, לתקן ולהנהיג תרבות שלטונית ראויה השומרת על חוק, סדר, מינהל תקין וכדומה.

זבולון אורלב: אשתדל לתרום תרומתי לחיזוק מעמד הביקורת והמבקר ככל שהם דרושים לכך שנוכל לנהל מדינה עם שלטון תקין.

זבולון אורלב: באשר לחקיקה שהוזכרה כאן, הסכמתי עם חבר הכנסת אביגדור יצחקי, יושב ראש הקואליציה, להגיש מייד תיקון לחוק כדי שיובהר שיושב-ראש הוועדה הוא תמיד איש מהאופוזיציה.

יעקב ליצמן: בכל הוועדות.

יעקב ליצמן: ..

זבולון אורלב: התברר שמה שמעוגן כמעט בכל חוקי המדינה ברשויות מקומיות, למשל, ששם על פי החוק יושב-ראש ועדת ביקורת לא יכול להיות חבר קואליציה וכן בדירקטוריונים של חברות ממשלתיות חבר הנהלה לא יכול להיות יושב ראש ועדת ביקורת, כך צריך להיות.

זבולון אורלב: זה מנהג, אני מבין שיש על זה הסכמה רחבה, צריך להנהיג את זה בחוק.

זבולון אורלב: לא סוד שאני עובר מצד לצד.

זבולון אורלב: אני למעלה מ-25 שנה הייתי בצד שמבקרים אותו לאורך כל תפקידיי בשירות הציבורי, מתפקיד זוטר לתפקיד שר.

זבולון אורלב: נעים לעבור לצד המבקר, אך אחת המסקנות שלי היא לחזק מאוד את הביקורות הפנימיות.

זבולון אורלב: יש הרבה מאוד תקלות ונושאים שהיו יכולים להיעצר כבר בשלב הראשון, אם הביקורות הפנימיות גם בשירות הממשלתי וגם בשירות הציבורי בכל המקומות שבהם המבקר אחראי, אני חושב שאם נעצים יותר את הביקורות הפנימיות, זה יכול מאוד להועיל.

זבולון אורלב: בסופו של דבר הביקורת באה לחזק שהמדינה תתנהל באופן תקין ושהרשויות המבצעות יבצעו את תפקידן כהלכה.

זבולון אורלב: הביקורת כשלעצמה, אין בה מטרה אלא היא אמצעי, ולכן אני חושב שצריך גם להפנות מבט לכל אותם מכשולים.

זבולון אורלב: צריך גם להקדיש מאמץ לביקורות סביב החסמים הבירוקרטיים, סביב העכבות שמעכבים את הרשויות המבצעות מלמלא יעדיהם, שלא ייווצר רושם שבגלל בקורת הרשות המבצעת, הסיסמה היא כמה שתעשה פחות, כך תהיה פחות ביקורת.

זבולון אורלב: אנו רוצים שאנשים יעשו יותר ובאופן תקין, לכן הבדיקה סביב הסרת חסמים בירוקרטיים כדי שמי שרוצה לסגור את המרפסת שלו לא צריך להמתין כמה שנים במדינת ישראל, לברר בכל תחום מהם אותם דברים שאזרחים מתייאשים מהם מהמערכת השלטונית, גם הם צריכים לקבל תשומת לב.

זבולון אורלב: הוועדה היא ועדה של כל חבריה, ושמחתי לראות פה חברים מהשורה הראשונה.

זבולון אורלב: אני מקווה שיבואו.

זבולון אורלב: אני בא עכשיו מוועדת המדע – אגב, אני כרגע נושא בתארים של יושב ראש ועדת המדע ויושב ראש ועדת הביקורת.

זבולון אורלב: אני מחכה שמישהו יחליף אותי בוועדת המדע, שם נעם לי מאוד, נופת צופים.

זבולון אורלב: אתה פוגש את החלק היפה והמרשים של מדינת ישראל, את האנשים שהם ממיטבה של החברה בישראל.

זבולון אורלב: מפסגת ועדת המדע והטכנולוגיה צריך לרדת לתעלות ולמקומות המסתור כדי להאיר את הפינות האפלות בשירות ולתקן את הטעון תיקון.

זבולון אורלב: נעשה זאת בחברות, בהגינות, בשיתוף כל החברים, ואני מודה לכולם.

זבולון אורלב: רשות הדיבור ליושבת ראש הכנסת.

דליה איציק: אני רוצה לאחל בהצלחה ליושבת-ראש היוצאת, שלי לא היה ספק שתסיים את תפקידה במועד שנקבע וסוכם.

דליה איציק: גם לי לא היה ספק שהקואליציה תציע מישהו מהאופוזיציה – כך היה הנוהג, והתכוונו לקיים אותו, ואם היה אחרת, הייתם שומעים את קולי בעניין זה.

זבולון אורלב: יושבת-הראש הראשונה של ועדת המדע והטכנולוגיה היתה יושבת-ראש הכנסת.

דליה איציק: שם רואים רק את הדברים הבריאים, פה רואים גם דברים אחרים.

דליה איציק: החיים, לצערנו, הם גם זה וגם זה.

דליה איציק: במקום זה אני פוחדת שרואים רק את זה, כי המבקר בדרך כלל אומר לנו לא דברים טובים אלא דברים שטעונים תיקון.

דליה איציק: אני רוצה להתייחס לדוח המבקר האחרון, שבעיניי, הוא משמעותי וחשוב מאין כמוהו.

דליה איציק: החיים קודמים לאיכות החיים, ושם מדובר על חיינו.

דליה איציק: צריך לחשוב מה עושים.

דליה איציק: קיבלתי מספר מכתבים מחברי הכנסת, אני רוצה לשבת אתך בעניין, נצטרך לחשוב – הבטחתי למבקר ואני אומרת לכם – אעזור לך בכל מה שצריך.

דליה איציק: חברת הכנסת אסתרינה טרטמן, שיש אומרים שהאנרגיות שלה אדירות- -

אסתרינה טרטמן: היתה לי מורה נהדרת.

דליה איציק: הפכה את הוועדה הזאת נשכנית וחשובה, אני מאחלת הצלחה.

דליה איציק: יש מלחשים שתהיי במקומות לא פחות משפיעים, אני מאחלת לך הרבה הצלחה.

זבולון אורלב: תודה ליושבת ראש, חבר הכנסת עתניאל שנלר.

עתניאל שנלר: אדוני היושב-ראש, המבקר, אני שמח על החילופים האלה כי אני שמח שאסתרינה הצטרפה לקואליציה.

עתניאל שנלר: טוב שכך, וזאת סיבה אחת.

עתניאל שנלר: הסיבה השנייה, לא ראיתי אף פעם יושבת ראש שהיתה אתי כל כך קשוחה – אני אומר את זה לחיוב – לא נתנה לי לעולם לדבר יותר משתי דקות, תמיד הסבירה לי שהוועדה הזאת היא ועדה נטו.

עתניאל שנלר: למדתי הרבה.

עתניאל שנלר: אני מודה לך כצעיר ממך בהקשר הזה על העבודה כאן, במעט פעמים שהגעתי לוועדה ויותר שדיברנו על הדברים בחוץ.

עתניאל שנלר: פעם ראשונה בהיסטוריה שאני מצביע בעד זבולון אורלב, זה חידוש גדול, ואני שמח על כך.

עתניאל שנלר: אני מקווה שאזכה עוד הרבה פעמים לעשות זאת.

עתניאל שנלר: אני חושב שהביקורת, יש בה גם הצדדים האפלים, נדמה לי שהאור ולב הם המאזנים של כל ביקורת, יש בה גם החושך וגם האור, יש בה גם הרע וגם הלב, הנשמה.

עתניאל שנלר: חוכמת הביקורת היא חוכמת האיזון בין הדברים.

עתניאל שנלר: אני חושב שבמובן הזה, זבולון, לפחות שמך בהקשר ודאי יוסיף לאיזונים של הביקורת שאיני צריך לומר עד כמה היא חשובה, כי אחרים לפניי אמרו את הדברים.

עתניאל שנלר: אני מאחל לך תקופה קצרה כאן ותצטרף יחד אתה לקואליציה.

עתניאל שנלר: אני חושב שזה יהיה צעד חשוב ונכון ליחד הלאומי, ובכך אולי תוביל אותנו לחוף מבטחים, כי זבולון לחוף ימי מבטחים ישכון, עם האור והלב יוביל את הוועדה לביקורת המדינה ברמה טובה.

אבשלום וילן: אני רוצה לאחל הצלחה לאסתרינה, שניהלה את הוועדה בצורה מעוררת הערכה ללא כחל וסרק.

אבשלום וילן: אני מאחל ליורי החלמה מהירה, שיחזור לפעילות מלאה במהרה.

אבשלום וילן: זבולון, אני בטוח שתעשה עבודה טובה, אני משוכנע שאין פה בעיה של חילוקי דעות פוליטיים, כפי שאתה רואה את המינהל הציבורי, את המשמעות של מדינת חוק, של מלחמה בשחיתות הציבורית והשלטונית ועל כל המשתמע, תעשה עבודה טובה.

אבשלום וילן: איני מאחל לך להצטרף כל כך מהר לקואליציה הזאת, בתחומים שבהם עוסקים אין בשורות רבות וספק אם יהיו.

אבשלום וילן: משהו על המבקר, אנו נמצאים בצומת דרכים שבו בתפקידך ובעבודתנו יש הרבה מעבר להיותנו כלב שמירה לא רק של הדמוקרטיה הישראלית אלא כמעט של החברה הישראלית במובן המותר והאסור בנורמות הבסיסיות ביותר שחייבים לשמרן.

אבשלום וילן: לכן אני מקווה שגם אנשי קואליציה בוועדה, גם אנשי אופוזיציה, כולנו נמשיך להיות ענייניים כדי לקדם את הדברים החשובים.

אבשלום וילן: המבקר עושה עבודה חשובה, הוועדה עושה עבודה חשובה.

אבשלום וילן: אסתרינה, אמנם רק התחלת את דרכך בכנסת, ועל האנרגיות שלך כבר אמרו.

אבשלום וילן: אני מניח שהן לא יקטנו בחודשים הקרובים.

אבשלום וילן: אני מגיע מבית פוליטי, והכנסת הוא בית מאוד פוליטי, ולמדנו גם את סוד האיפוק.

אבשלום וילן: אני גם שמונה שנים בוועדת הכספים, ויש שם יושב ראש שאני חלוק עליו פוליטית מזרח ממערב, אך הוא עושה עבודה טובה.

אבשלום וילן: אני מקווה שתמצאי תפקידים פוליטיים ראויים גם בקואליציה, וועדת הכספים נשמור במצב הקיים.

אבשלום וילן: אני מקווה שכולנו נאכל את העוגה והיא תישאר שלמה, ויותר לא אוסיף.

שלי יחימוביץ': אדוני היושב ראש הנכנס, גברתי היושבת ראש היוצאת, אני מודה שבשבועות הראשונים בכנסת חשבתי להסיר את חברותי מהוועדה לביקורת המדינה, כיוון שהשהות בוועדת כספים דורשת התייצבות מלאה מבוקר עד ערב, אך תוך זמן קצר למדתי על חשיבותה העצומה של הוועדה לביקורת המדינה.

שלי יחימוביץ': הבנתי שהוועדה לביקורת המדינה בימים אלה יושבת על צומת חשוב מאין כמותו בגלל הנקודה הזאת בזמן של דמדומי שלטון החוק, לצערי, של היעדר ודאות מוחלטת, מה מותר ומה אסור, יש טשטוש גבולות של שחיתות שלטונית והמשימה החשובה ביותר בעיניי כרגע של הוועדה לביקורת המדינה היא לתת מטריית הגנה מוחלטת למבקר המדינה.

שלי יחימוביץ': אדוני המבקר, אני מתכוונת לחזור על דברים אלה שוב ושוב עד שיכחילו פניהם של אלה שמבקשים אולי לרפות את ידיך, אולי להטיל בך יראה, אולי להביא לכך שלא תעשה עבודתך נאמנה, כפי שאתה מיטיב לעשותה עד היום.

שלי יחימוביץ': חברת הכנסת טרטמן, בפעמים המעטות שנזעקתי לכאן זה תמיד היה מקרה חירום.

שלי יחימוביץ': עשית את תפקידך במיומנות מעוררת הערכה כאילו את חברת כנסת כבר שנים רבות, גם התגייסת למשימה החשובה ביותר, והיא לומר את מה שהוועדה לביקורת המדינה היתה צריכה לומר באותם צמתים שבהם היה מי שביקש לקעקע את מעמד מבקר המדינה.

שלי יחימוביץ': אני מודה לך ומתנצלת שלא הגעתי יותר לשיבות שלך, שאני בטוחה שכולן היו מרתקות וחשובות.

שלי יחימוביץ': אתה, חבר הכנסת אורלב, אני מאוד שמחה שאתה נכנס לתפקיד.

שלי יחימוביץ': אבותינו בכנסת, יש בינינו כאלה שכל-כך נחפזים למחות את מעשי ידיהם ולשנות את השיטה, עשו כמה דברים נבונים, ובהם, למשל, ההחלטה שתקציב מבקר המדינה יהיה תקציב שלא משרד האוצר יוכל להטביע בו את חותמו, או ההחלטה שראשות הוועדה לביקורת המדינה תהיה תמיד בידי האופוזיציה - אלה החלטות חכמות מאוד שמסייעות לנו לעמוד בפרץ מפני גורמים שמתייחסים אל המדינה כאל מחצב פרטי שלהם שהם יכולים לחצוב ממנו לטובת הונם האישי.

שלי יחימוביץ': מי שעושה את זה הוא ממש כלפיד בעניין הזה, מבקר המדינה, כבוד השופט בדימוס מיכה לינדנשטראוס, ואנו צריכים לסייע לו בכך ככל יכולתנו.

שלי יחימוביץ': אני מאחלת לך הצלחה רבה, אני שמחה שאתה, פרלמנטר מנוסה, איש שלטון החוק, ישר דרך, תעמוד בראש הוועדה הזאת.

אסתרינה טרטמן: שלי החליפה אותי לפני שבועיים בשולחן זה כיושבת ראש הוועדה, ובהזדמנות זאת אני רוצה להודות לך.

אסתרינה טרטמן: היא יודעת לעשות את זה, למרות שהיא חברת כנסת חדשה.

אסתרינה טרטמן: יש לנו כאן גם יושבי ראש ועדות משנה, חברי הכנסת דותן ושנלר.

אסתרינה טרטמן: הצטרפתי לכמה מהסיורים של עמירה, אני חייבת לציין את עשייתה.

אסתרינה טרטמן: תמשיכי כך, כל הכבוד.

אסתרינה טרטמן: עתניאל, אולי אבוא להתארח בוועדת המשנה שלך.

עמירה דותן: אני מתנצלת על האיחור שלי – הייתי בערוץ הכנסת בפינה שעוקבת אחרי עבודתנו עם המפונים, וחשבתי שלא יאה שאעזוב שם, לכן נכנסתי באיחור, ואני מתנצלת על כך.

עמירה דותן: כולם דיברו על האנרגיות ועל היכולות.

עמירה דותן: אני רוצה לדבר על החום שלך ועל הידידות, וזה הכי חשוב.

עמירה דותן: אני מודה על ההזדמנות להכיר אותך באופן אישי, ולהמשיך לקוות לעבודה משותפת.

עמירה דותן: זבולון, אנו מכירים מלפני כמה שנים, עשינו עבודה אז מדהימה – קידמנו הרבה דברים שהיו אז לא נורמטיביים, והיום כולם מסתכלים, כאילו כך נולדו הדברים.

עמירה דותן: אני סמוכה ובטוחה ומצפה לבעלות שלך על הוועדה הזו, כי יש לך הראייה שמעבר - הערכית, האכפתית, ואני מצפה להמשיך.

עמירה דותן: אני גם מקווה שתיתן לי הלאה את הרשות לעמוד בוועדת המשנה הזו, כי אני רוצה לסיים אותה מה שיותר מהר ואנו מוכרחים לדחוף את העגלה הזאת.

זבולון אורלב: החלטה מספר אחת היא שאת ממשיכה.

עמירה דותן: מילה למבקר, שלמדתי לעמוד מקרוב על הדוחות ועל האנשים שבצוות, כי אני רואה אותם מלווים את הוועדה.

עמירה דותן: מה שאני רואה, לדאבוני הרב מאוד, בשונה מהתקופה שהייתי בקבלת החלטות, שאנשים הפכו להיות ראש קטן, ובגלל שיש פחד מביקורת, מטעות – הרי כולנו טועים – נראה לי שחייבים להחזיר עטרה ליושנה.

עמירה דותן: אתמול אמרתי שהגיע הזמן לעשות שדולה לראש גדול.

עמירה דותן: אין החלטות – אין אחריות, אין אחריות – הכל נגמר, כמו שאנו רואים עם המפונים, שאף אחד לא מעיז לעשות שום דבר לקדם את זה.

עמירה דותן: חס וחלילה, איני רוצה לעשות דבר נגד החוק.

עמירה דותן: עלינו להשכיל לתת לאנשים את היכולת לפעול ולחזור למה שידענו לעשות, ונצטרך לעשות את זה יחד.

עמירה דותן: בהצלחה.

גדעון סער: אדוני היושב ראש, אני מייצג כאן את סיעתי, שכן חבר הכנסת מיקי איתן, שהוא חבר הוועדה, מציג במליאה הצעה דחופה בנושא חשוב.

גדעון סער: אני רוצה לשבח את אסתרינה לא רק על המרץ, שמעתי גם מאנשים רבים שהתרשמו מעבודת ההכנה והלימוד שהיתה עושה לקראת ישיבות הוועדה, וכל אחד שבקיא בחיים הפרלמנטריים ובמטלות הרבות שיש כאן של חקיקה מבין את המשמעות.

גדעון סער: כך היו הדיונים – רציניים ומעמיקים.

גדעון סער: זבולון יהיה יושב ראש מצוין של הוועדה.

גדעון סער: הוא פרלמנטר מצוין.

גדעון סער: איני יודע לכמה חברי כנסת יש ניסיון לעמוד בראשות ועדות כמוך.

גדעון סער: זאת ועדה שלישית שאתה יושב ראש שלה – חינוך, מדע וזאת.

גדעון סער: יש לך הניסיון והגישה הערכית לנושאים הרלוונטיים.

גדעון סער: אני בטוח שתרים את קרנה של הוועדה.

גדעון סער: אני מבקש לציין שנאבקנו לבצע חילופים לא מטעמים אישיים אלא בגלל הנוהג.

גדעון סער: הבקשה הראשונה שלי ממך כיושב ראש הוועדה היא לקיים ישיבה משותפת עם הוועדה לקידום מעמד האשה לגבי הדוח האחרון של המבקר לגבי הטרדות מיניות בצה"ל, ואני רוצה גם לשבח את מבקר המדינה.

גדעון סער: הוא נמצא בעין השערה, יש עליו התקפות, אך התרשמתי שהיחס שלו כלפי התקפות הוא היחס הנכון.

גדעון סער: המבקר נבחר על ידי הכנסת – אמנם כנסת קודמת, אך הוא נבחר על ידי הכנסת, יש לו גיבוי הכנסת להמשך עבודתו בתחומים שהם בגדר הסמכויות שניתנו לו בחוק כדי להפוך את המדינה למתוקנת יותר.

זבולון אורלב: תודה רבה, הישיבה נעולה.